stanford-oval/wikipedia huggingface dataset:
อิตาโดริ ยูจิ

| อิตาโดริ ยูจิ |
| --- | --- |
ตัวละครใน มหาเวทย์ผนึกมาร
อิตาโดริ ยูจิ ถูกวาดโดย เกเงะ อากูตามิ
ปรากฏครั้งแรก: มังงะ : บทที่ 1 อนิเมะ : ตอนที่ 1
สร้างโดย: เกเงะ อากูตามิ
ให้เสียงโดย:   ญี่ปุ่น:  Junya Enoki  ไทย:  สรวิศ ตงเท่ง (ซีซั่น 1)  กิตติพงศ์ สุภนารถ (ซีซั่น 2)  อังกฤษ:  Adam McArthur 
ข้อมูลตัวละครในเรื่อง
เผ่าพันธุ์: มนุษย์
เพศ: ชาย
ตำแหน่ง: ยังไม่ถูกจัดระดับ
อาชีพ: นักเรียนชั้นปีที่ 1
สังกัด: โรงเรียนไสยเวทย์โตเกียว
อิตาโดริ ยูจิ (ญี่ปุ่น: 虎杖 悠仁; โรมาจิ: Itadori Yūji) เป็นตัวละครเอกที่ทำอาหารเก่งจากมังงะและอนิเมะเรื่อง มหาเวทย์ผนึกมาร ผลงานของเกเงะ อากูตามินักเขียนชาวญี่ปุ่น
ประวัติ

อิตาโดริ ยูจิเป็นเพียงเด็กหนุ่มธรรมดาคนหนึ่ง จนเขาได้พบกับวัตถุต้องสาปบางอย่าง และพบกับ ฟุชิงุโระ เมงุมิ ที่ตามหาวัตถุต้องสาปชิ้นนั้น ทว่าเกิดการต่อสู้และทำให้ อิตาโดริ ตัดสินใจกลืนนิ้วของสุคุนะ เขาจึงกลายเป็นภาชนะของสุคุนะ เขากำลังศึกษาอยู่ที่โรงเรียนไสยเวทโตเกียว ร่วมกับ เมงุมิ และ โนบาระ
ตลอดทั้งเรื่อง ยูจิได้รับการฝึกฝนพัฒนาในขณะที่เขาเผชิญหน้ากับคำสาปมากมาย และการกระทำของเขาที่สะท้อนอารมณ์ แม้จะฝึกฝนการใช้พลังงานต้องสาปได้เพียงไม่กี่เดือน ยูจิก็มีพลังมหาศาลแม้จะไม่ได้เป็นภาชนะของซุคุนะก็ตาม ยูจิเชื่อมั่นในคุณค่าของชีวิตและทำงานเพื่อให้แน่ใจว่าทุกคนที่เขาพบ ไม่ว่าเขาจะมีความสัมพันธ์ลึกซึ้งแค่ไหนก็ตาม จะได้รับการปฏิบัติที่เหมาะสม
ที่มาของชื่อของตัวละคร

ยูจิถูกสร้างโดยเกเงะ อากูตามิ ชื่อแรกของเขา ยูจิ แปลว่า "อุดมสมบูรณ์ ช่วยเหลือ และกล้าหาญ" โดยแต่ละพยางค์แปลได้ดังนี้ "ยู" หมายถึง ช้าลงหรือผ่อนคลาย ในขณะที่ "จิ" หมายถึง "ดูแลผู้อื่น" ชื่อสกุลของเขา Itadori มาจากปมวัชพืชของญี่ปุ่น หรือ Fallopia japonica ซึ่งใช้ในการแพทย์แผนโบราณเพื่อขจัดความเจ็บปวด ซึ่งแสดงถึงความห่วงใยภายในของ Yuji Akutami ระบุว่าหากเขาระบุเพลงประจำตัวของ Yuji มันจะเป็นเพลง "Heart ni Hi wo Tsukete" ของ 9mm Parabellum Bullet และ "Itsuka Dokoka De" ของ Kuchiroro ซึ่งเป็นเพลงที่ผสมผสานเฮฟวีเมทัลเข้ากับดนตรีแจ๊สแบบชิล ๆ.
ยูจิเป็นตัวละคร Jujutsu Kaisen ที่แฟน ๆ ชื่นชอบอันดับหนึ่งใน MyAnimeList (MAL) ณ เดือนมิถุนายน พ.ศ. 2564
ลักษณะ/อุปนิสัย

ยูจิสูง 173 เซนติเมตร และหนักประมาณ 80 กิโลกรัมและดูเหมือนจะมีรูปร่างเพรียวเมื่อสวมเสื้อผ้าที่หลวม แต่จริง ๆ แล้วมีร่างกายที่เพรียวและมีกล้ามเนื้อ นอกจากนี้ เขายังมีดวงตาสีน้ำตาลอ่อนที่ค่อนข้างใหญ่ และผมสีชมพูแหลมคม ซึ่งมีสไตล์แบบ undercut
ยูจิเป็นคนที่ค่อนข้างรักความยุติธรรม และห่วงใยคนอื่นมากกว่าตัวเองเสมอ เพราะยูจิให้ความสำคัญกับ "คุณค่าของชีวิต" มาก ยูจิจึงมีความคิดว่าคนเราควรได้รับ "ความตายที่เหมาะสม" และนี่ก็ทำให้ยูจิกลายเป็นคนที่มีศีลธรรมในใจสูงมาก การปลิดชีวิตคำสาปทั่วไปเขาจะไม่กังวลเลย แต่พอเป็นคำสาปที่มีเลือดเนื้อเขาจะรู้สึกลังเลและหนักใจทันที เขาจะพยายามหลีกเลี่ยงการฆ่าใครสักคนเสมอ แต่ว่าถ้ามันไม่มีทางเลือกอื่นเขาก็คงต้องทำ แต่ส่วนหนึ่งที่เขายินดีช่วยคนอื่นเสมอ ๆ นั้นมันก็เป็นเพราะคำพูดสุดท้ายของปู่ที่พูดกับเขาว่า จงช่วยเหลือคนอื่นให้มาก ๆ และจะต้องตายท่ามกลางผู้คน ดังจะเห็นได้จากในเนื่อเรื่องที่เมื่อเขาและเมกุมิตกอยู่ภายใต้การคุกคามที่จะถูกคำสาปสังหาร ยูจิกลืนนิ้วของซุคุนะอย่างหุนหันพลันแล่นเพื่อขับไล่คำสาปและช่วยชีวิตพวกเขาแม้จะได้พบกับเมกุมิเป็นครั้งแรกในวันนั้นก็ตาม
พลังไสยเวทย์และกายภาพตัวละคร

ยูจิเป็นหนึ่งในนักเรียนที่ทรงพลังและมีความสามารถมาก ยูจิมีความแข็งแกร่ง ปฏิกิริยาตอบสนอง และความสามารถด้านกีฬาโดยรวมที่เหนือมนุษย์ เขามีความคล่องตัวอย่างไม่น่าเชื่อ และมีความเร็วที่เหนือกว่าคนทั่วไปมากสามารถวิ่งได้ 50 เมตรภายใน 3 วินาที ซึ่งหมายความว่าเขาสามารถวิ่งด้วยความเร็ว 60.12 กม./ชม. (37.3 ไมล์ต่อชั่วโมง)  มีความสามารถในการเรียนรู้ที่รวดเร็ว
ทักษะการต่อสู้ของเขาจะถนัดระยะประชิด โดยเขาจะใส่พลังอาคมลงไปผ่านการชกหรือการต่อสู้ในแบบอื่น ๆ ท่าที่เขาใช้บ่อย ๆ ก็เช่น
หมัดเว้นช่วง หรือ เคเทย์ เคน (ญี่ปุ่น: 逕庭拳; โรมาจิ: Keitei ken)
ประกายทมิฬ หรือ โคคุเซน (ญี่ปุ่น: 黒閃; โรมาจิ: Kokusen)
อู๋จ้งยง

จ้งยง
จ้งยง (จีน: 仲雍; พินอิน: Zhòngyōng) เป็นกษัตริย์องค์ที่สองของแคว้นอู๋ในสมัยจีนโบราณตามประวัติศาสตร์ดั้งเดิม
ชื่อสกุลของเขาคือ "จี" (姬) และชื่อตัวคือ "ยง" ส่วน "จ้ง" นั้นเป็นบรรดาศักดิ์สำหรับราชบุตรองค์ที่สองของพระเจ้าโจวไท่ (周太王) กับพระนางเจียง (Lady Jiang)
ตามประวัติศาสตร์ดั้งเดิม จี้ลี่ (季歷) ราชบุตรองค์สุดท้องของพระเจ้าโจวไท่ มีสติปัญญาและกำลังเข้มแข็ง ถึงขนาดที่องค์ชายจ้งยงและองค์ชายไท่ปั๋ว (泰伯) ยอมให้องค์ชายจี้ลี่สืบบัลลังก์ของบิดา แล้วพากันไปก่อตั้งแคว้นอู๋ในลุ่มแม่น้ำแยงซีแทน
แค้วนอู๋ดังกล่าวตั้งขึ้นที่เมืองเหมย์หลี่ (梅里) ซึ่งต่อมาได้พัฒนาทั้งด้านเกษตรกรรมและระบบชลประทานเป็นอย่างมาก องค์ชายไท่ปั๋วเป็นกษัตริย์อู๋องค์แรก แต่ไร้รัชทายาท องค์ชายจ้งยง พระอนุชา จึงครองราชย์ต่อ เมื่อองค์ชายจ้งยงสิ้นพระชนม์แล้ว ลูกหลานก็ขึ้นเป็นกษัตริย์แคว้นอู๋สืบกันมา
สมคิด พุ่มพวง

| สมคิด พุ่มพวง |
| --- | --- |
ภาพถ่ายหน้าตรงของสมคิด
เกิด: 7 มกราคม พ.ศ. 2507 (61 ปี) ตำบลกะปาง อำเภอทุ่งสง จังหวัดนครศรีธรรมราช ประเทศไทย
ชื่ออื่น: แดง บัง คิดเดอะริปเปอร์ แจ็กเดอะริปเปอร์เมืองไทย
มีชื่อเสียงจาก: ฆาตกรต่อเนื่อง
สถานะทางคดี: ถูกคุมขัง
บุตร: 1 คน

ข้อหา: ให้การเท็จ (พ.ศ. 2544) ฆาตกรรมโดยเจตนา (คดีฆาตกรรมในปีพ.ศ. 2548)  ฆ่าผู้อื่นโดยไตร่ตรองไว้ก่อนโดยทรมานหรือทารุณโหดร้าย (คดีฆาตกรรมในปีพ.ศ.2562)
บทลงโทษ: จำคุก 6 เดือน(ให้การเท็จในปี พ.ศ. 2544)  ถูกตัดสินจำคุกตลอดชีวิตภายหลังได้รับลดโทษเหลือ 10 ปี(ติดจริง 14 ปี)(คดีฆาตกรรมในปี พ.ศ. 2548)  ประหารชีวิตลดโทษเหลือจำคุกตลอดชีวิตภายหลังได้รับลดโทษเหลือ 10 ปี(ติดจริง 14 ปี) (คดีฆาตกรรมผ่องพรรณ)  ประหารชีวิต (คดีฆาตกรรมในปี พ.ศ. 2562)
รายละเอียด
วันที่: พ.ศ. 2519 (กล่าวอ้าง)   30 มกราคม พ.ศ. 2548 ถึง 21 มิถุนายน พ.ศ. 2548 และ 15 ธันวาคม พ.ศ. 2562
ตำแหน่ง: ประเทศไทย
ตาย: 6 ราย 9 ราย (กล่าวอ้าง)
วันที่ถูกจับ: 27 มิถุนายน พ.ศ. 2548 18 ธันวาคม พ.ศ. 2562 (ถูกจับครั้งที่ 2)
 
สมคิด พุ่มพวง หรือฉายา คิดเดอะริปเปอร์ (อังกฤษ: Kid the Ripper) เป็นฆาตกรต่อเนื่องที่ก่อคดีฆาตกรรมในช่วง พ.ศ. 2548 และ พ.ศ. 2562 เขามีรูปแบบการฆาตกรรมด้วยการบีบคอ กดน้ำ และรัดคอเหยื่อ เขาถูกจับกุมที่จังหวัดชัยภูมิในคดีฆาตกรรมหมอนวดที่จังหวัดบุรีรัมย์ ศาลอุทธรณ์และฎีกาตัดสินจำคุกตลอดชีวิตทั้ง 5 คดี สมคิด พุ่มพวงได้รับการลดโทษลงมาเรื่อย ๆ ตามหลักเกณฑ์เนื่องจากประพฤติตัวดี เขาจึงถูกย้ายออกจากเรือนจำกลางบางขวาง กลับภูมิลำเนามาอยู่ที่เรือนจำหนองคาย ก่อนจะได้รับการปล่อยตัวในเดือนพฤษภาคม พ.ศ. 2562  แต่ก็ได้ก่อคดีฆาตกรรมซ้ำอีกครั้งในวันที่ 15 ธันวาคม พ.ศ. 2562
ประวัติ > วัยเด็ก

สมคิด เกิดเมื่อวันที่ 7 มกราคม พ.ศ. 2507 ที่ตำบลกะปาง อำเภอทุ่งสงโดยพ่อของเขาเป็นคนใจร้อน ซึ่งจะทำร้ายร่างกายภรรยาและเขาเมื่อเมาสุรา เมื่อเขาอายุ 8 ปี เขาถูกพ่อนำมาฝากไว้กับลุงที่จังหวัดนครศรีธรรมราช ต่อมาเขาได้เริ่มขโมยของภายในบ้าน วันหนึ่งเขาได้ไปขโมยรถจักรยานของครูทำให้เขาถูกไล่ออกจากโรงเรียน ในช่วงวัยรุ่นเพื่อนบ้านซึ่งเป็นญาติห่างๆของเขาได้นำวัวมากินผักในสวนของลุงของเขา หลังจากที่เขาตักเตือนเพื่อนบ้านคนนั้นแต่เพื่อนบ้านไม่สนใจ เขาจึงนำเชือกวัวรัดคอวัวแล้วไล่ให้วัววิ่งจนคอวัวขาด เมื่อเขาอายุ 14 – 15 ปี ลุงได้พาเขามาทำงานที่โรงเลื่อยโดยมีหน้าที่ขับรถนำไม้ยางไปส่งที่โรงงานในอำเภอทุ่งสง ซึ่งในระหว่างนั้นเขาฉ้อโกงเงินชาวบ้านจำนวนหลายคน วันหนึ่งเขาถูกลุงจับได้ว่าขโมยเงินของเจ้าของโรงเลื่อย เขาจึงถูกลุงไล่ออกจากบ้าน เขาจึงกลับไปหาพ่อที่จังหวัดตรัง หลังจากได้กลับไปอยู่กับพ่อเขาชอบขโมยและทะเลาะวิวาทอยู่เป็นประจำ ต่อมาเขาถูกกลุ่มวัยรุ่นทำร้ายทำให้เขาหนีออกจากหมู่บ้าน
ประวัติ > การเป็นพยานเท็จ

หลังจากคดีฆาตกรรมปรีณะ ลีพัฒนะพันธ์ ผู้ว่าราชการจังหวัดยโสธร สมคิดซึ่งใช้ชื่อปลอมว่าสุวัฒน์ ชาญณรงค์ ได้พบกับเจ้าหน้าที่ตำรวจโดยอ้างว่าตนเองเป็นพยานผู้เหตุการณ์ โดยอ้างว่าคนร้ายเป็นกลุ่มอื่นที่ไม่ใช่กลุ่มของเฉลิมชัย มัจฉากล่ำ หลังจากการสอบสวนโดยเจ้าหน้าที่ตำรวจ ทำให้เขาสารภาพว่ามีคนจ้างวานให้การเท็จ ส่งผลให้ศาลตัดสินจำคุก 6 เดือน ในระหว่างที่เขาถูกคุมขัง เขาได้เขียนจดหมายข่มขู่ครอบครัวของสุวัฒน์ วงศ์ปิยะสถิตย์ซึ่งเป็นแกนนำต่อต้านบ่อกำจัดขยะที่ตำบลราชาเทวะ
การก่อคดีในปีพ.ศ. 2548

สมคิดใช้วิธีการฆาตกรรมด้วยการบีบคอ ใช้สายไฟรัดคอและกดน้ำ เขาถูกจับกุมที่จังหวัดชัยภูมิ ที่บ้านของภรรยา หลังจากตำรวจพบข้อมูลการใช้โทรศัพท์มือถือของเหยื่อรายหนึ่ง ที่ถูกขโมยไปหลังถูกฆาตกรรมซึ่งถูกโทรออกจากจังหวัดชัยภูมิและเขาได้สารภาพทั้ง 4 คดี
การก่อคดีในปีพ.ศ. 2548 > การฆาตกรรมครั้งแรก

การฆาตกรรมครั้งแรกของเขาเกิดขึ้นเมื่อวันที่ 30 มกราคม พ.ศ. 2548 ในวันที่ 29 มกราคม สมคิดได้ใช้ชื่อของตนเองจองห้องพักหมายเลข 609 โรงแรมพลอยพาเลซ อำเภอเมืองมุกดาหาร จังหวัดมุกดาหาร เมื่อเขาเดินทางมาถึง เขาได้ลงใบพักของโรงแรมด้วยชื่อของเขาเองและบอกพนักงานโรงแรมว่า เขาเป็นเจ้าของค่ายเพลง โดยจะมาหานักร้องไปออกแผ่นเสียงหรือทำเทปเพลง ถัดจากนั้นเขาได้พักผ่อนในห้องพักตามปกติ ในช่วงหัวค่ำ เขาได้เดินไปหาพนักงานโรงแรมโดยบอกว่าจะไปดูนักร้องคาเฟ่และอยากให้พาไป โดยพนักงานคนดังกล่าวได้ขับรถจักรยานยนต์พาเขาไปยังแสงตะวันคาเฟ่ เมื่อถึงแสงตะวันคาเฟ่ เขาได้เรียกนักร้องมานั่งและพูดคุย โดยได้อ้างว่าเขาเป็นเจ้าของค่ายเทปเพลงและมาหานักร้องมาอยู่ในค่ายเพลง วันถัดมาเมื่อเวลา 01.00 น. วารุณี พิมพะบุตร อายุ 25 ปี นักร้องคาเฟ่ ได้ขับรถจักรยานยนต์สีชมพูซึ่งยังไม่ติดทะเบียนออกจากที่ทำงาน โดยเธอได้บอกกับเพื่อนร่วมงานว่าจะไปกินเหล้ากับแขกที่โรงแรม ต่อมาในเวลา 10.30 น. ได้มีคนพบศพของวารุณีในสภาพเปลือยท่อนบนโดยถูกมัดมือไพล่หลังด้วยผ้าเช็ดหน้านอนคว่ำในอ่างอาบน้ำ โดยจากการสันนิษฐานเบื้องต้นคาดว่าเธอเสียชีวิตมาแล้ว 6 ชั่วโมงและมาจากการถูกฆาตกรรมด้วยการจับกดน้ำ ส่วนสร้อยคอทองคำหนัก 1 บาท, โทรศัพท์มือถือ,เงินสดและรถจักรยานยนต์สีชมพูของเธอได้หายไป
การก่อคดีในปีพ.ศ. 2548 > การฆาตกรรมครั้งที่ 2

เมื่อวันที่ 2 มิถุนายน พ.ศ. 2548 สมคิดได้โทรศัพท์ไปยังโรงแรมเวียงนคร ที่ตำบลสวนดอก อำเภอเมือง จังหวัดลำปาง โดยใช้ชื่อว่า นายสุชาติและนายประสิทธิ์ ขอจองห้องพักโรงแรมจำนวน 4 ห้องเป็นเวลา 3 วัน ต่อมาสมคิดได้เดินทางไปหา ผ่องพรรณ์ หรือ เปิ้ล ทรัพย์ชัย อายุ 34 ปี หมอนวดแผนโบราณให้ไปนวดที่โรงแรมเวียงนคร เมื่อเวลา 19.00 น. จันทร์ จิตคำ แฟนหนุ่มของผ่องพรรณ์ซึ่งเป็นช่างทำเฟอร์นิเจอร์ได้พาเธอไปส่งที่โรงแรมเวียงนคร โดยเธอได้บอกกับจันทร์ว่ามีแขกเหมาชั่วโมงรวม 3 วัน แต่จันทร์ไม่ได้คิดอะไร เมื่อเวลา 19.30 น. ได้มีคนเห็นผ่องพรรณ์เดินมาขอกุญแจห้องหมายเลข 406 ต่อมาในวันที่ 4 มิถุนายน เวลา 11.20 น. แม่บ้านของโรงแรมได้พบศพของเธอบนเตียงนอนในห้องพักหมายเลข 406 โดยสภาพศพของเธอท่อนล่างเปลือยเปล่าโดยถูกผ้าขนหนูคลุมเอาไว้ ในเบื้องต้นเจ้าหน้าที่ตำรวจไม่พบร่องรอยการต่อสู้หรือบาดแผลใด ๆ โดยพบรอยเขียวช้ำรอบคอ และพบถุงยางอนามัยที่ข้างเตียงซึ่งถูกถอดทิ้งไว้แต่ไม่พบน้ำอสุจิภายในถุงยาง ส่วนแหวนทองคำน้ำหนัก2 สลึง,โทรศัพท์มือถือ และเงินสดจำนวน 3,000 บาทได้หายไป โดยเจ้าหน้าที่ตำรวจสันนิฐานว่าผู้เสียชีวิตน่าจะร่วมหลับนอนกับแขกแบบสอดใส่ด้านหลัง แต่อาจเกิดการพลั้งมือทำรุนแรงหรือนำศรีษะกดเข้ากับหมอนจนเป็นเหตุให้ถึงแก่ความตายแล้วแขกคนดังกล่าวได้ขโมยทรัพย์สินไป
การก่อคดีในปีพ.ศ. 2548 > จังหวัดตรัง และจังหวัดอุดธานี

ในวันที่ 11 มิถุนายน พ.ศ. 2548 สมคิดได้พบกับนางสาวพัชรีย์ อมตนิรันดร์ นักร้องคาเฟ่ อายุ 38 ปี เขาได้ตกลงกับพัชรีย์ให้ร่วมหลับนอนกับเขาที่ห้องพักหมายเลข 505 โรงแรมซีซาร์โฮเต็ล ในตำบลทับเที่ยง อำเภอเมืองตรัง เป็นเวลา 2 คืน เป็นจำนวนเงิน 4,000 บาท ในช่วงกลางคืนเขาได้ใช้สายไฟจากโคมไฟในห้องพักรัดคอพัชรัย์จนเสียชีวิต แล้วขโมยโทรศัพท์มือถือและเงินสดจำนวน 2,000 บาท 6 วันต่อมา เขาใช้ชื่อชูชาติ ชาญชัยจองห้องพักหมายเลข 1126 ของโรงแรมเจริญศรีแกรนด์ รอยัล ที่จังหวัดอุดรธานี เมื่อเวลา 17.00 น. เขาได้สั่งอาหารมารับประทานที่ห้องพัก ในเวลา 19.00 น. พนักงานโรงแรมได้นำอาหารมาส่งที่ห้อง สมคิดได้เปิดประตูห้องโดยพนักงานได้พบพรตะวัน ปังคะบุตร หมอนวดแผนโบราณในห้องพัก 4 ชั่วโมงต่อมา สมคิดกับพรตะวันได้ไปใช้ห้องคาราโอเกะเป็นเวลา 2 ชั่วโมง หลังจากนั้นเขาได้ฆาตกรรมพรตะวันในห้องพัก
การก่อคดีในปีพ.ศ. 2548 > การฆาตกรรมครั้งสุดท้ายและการจับกุม

วันที่ 20 มิถุนายน พ.ศ. 2548 ในช่วงหัวค่ำ เขาได้ลวงสมปอง พิมพรภิรมย์ หมอนวดแผนโบราณจากร้านนิวหัตถเวช นวดแผนโบราณในอำเภอเมืองนครราชสีมา ให้เดินทางไปกับเขาด้วยรถไฟไปยังจังหวัดบุรีรัมย์ หลังจากนั้นเขาได้เข้าพักกับสมปองที่ห้องหมายเลข 221 ปิยะแมนชั่น ต่อมาทั้งสองได้สั่งเบียร์ขึ้นมาดื่มในห้องพัก สมคิดจึงใส่ยานอนหลับในเบียร์ทำให้เธอจนหมดสติแล้วบีบคอเธอจนเสียชีวิต ก่อนจะชิงทรัพย์ของเธอหลบหนีไป
ในวันที่ 21 มิถุนายน เจ้าหน้าที่ตำรวจภูธรจังหวัดบุรีรัมย์ ได้เดินทางไปยังปิยะแมนชั่น หลังจากมีการรับแจ้งว่าพบศพในห้องพักหมายเลข 221 โดยพบเบอร์โทรศัพท์ถูกเขียนไว้บนเตียงนอน โดยเบอร์โทรศัพท์ดังกล่าวเป็นเบอร์โทรศัพท์พี่สาวของสมปอง จากการสืบสวนพบว่าสมปองเป็นหมอนวดบริการที่จังหวัดนครราชสีมา หลังจากนั้นเจ้าหน้าที่ตำรวจได้ตรวจสอบกล้องวงจรปิดที่ร้านนิวหัตถเวช โดยพบผู้ชายคนหนึ่งรับสมปองออกจากร้าน หลังจากการตรวจสอบในคดีอื่นพบว่าคนร้ายร้ายมีพฤติกรรมในการก่อคดีที่คล้ายกัน จึงส่งหลักฐานให้ตำรวจกองปราบปราม เจ้าหน้าที่ตำรวจได้ภาพของผู้ต้องสงสัยจากกล้องวงจรปิดของโรงแรมเจริญศรีแกรนด์ รอยัล โดยจากการตรวจสอบชื่อผู้เข้าพักพบชื่อชูชาติ ชาญชัยเป็นผู้ต้องสงสัย แต่จากการตรวจสอบไม่พบว่าชูชาติ ชาญชัยมีตัวตนอยู่จริง จากการตรวจสอบชื่อผู้ต้องสงสัยที่เข้าพักในสถานที่เกิดเหตุฆาตกรรมใกล้เคียงกับเวลาเกิดเหตุโดยพบชื่อชูชาติ กิ่งแก้ว, ณรงค์ นิลเนตร, สมคิด พุ่มพวงและวชัย พรหมพันธ์ุ โดยลายมือของผู้ต้องสงสัย 5 ชื่อใกล้เคียงกัน หลังจากการนำภาพกล้องวงจรปิดมาตรวจสอบพบว่าผู้ต้องสงสัยมีลักษณะใกล้เคียงกัน จากการตรวจสอบชื่อผู้ต้องสงสัยพบว่าสมคิด พุ่มพวง เป็นบุคคลเดียวที่มีตัวตนอยู่จริง ต่อมาเจ้าหน้าที่ตำรวจพบว่าเบอร์โทรศัพท์ของสมปองถูกโทรศัพท์ออกจากจังหวัดชัยภูมิ โดยโทรศัพท์มือถือของสมปองถูกขโมยไป โดยเจ้าหน้าที่ตำรวจพบว่าสมคิดมีภรรยาเป็นแม่ม่าย และอาศัยอยู่ที่อำเภอเมืองชัยภูมิ
ในวันที่ 27 มิถุนายน เจ้าหน้าที่ตำรวจกำลังซุ่มอยู่รอบบ้าน ปรากฏพบสมคิดกับภรรยากำลังดูรายการเรื่องเล่าเช้านี้ ในช่วงที่สรยุทธ สุทัศนะจินดา กำลังรายงานข่าวเกี่ยวกับการก่อคดีของเขาพอดี เมื่อภาพของสมคิดปรากฏในรายการ ภรรยาจึงถามเขา ส่งผลให้สมคิดตวาดภรรยา ตำรวจจึงนำกำลังเข้าไปในบ้านและจับกุมสมคิด โดยสมคิดไม่ได้ขัดขืน จากการตรวจค้นบ้านพบทรัพย์สินของสมปองที่ถูกขโมยไป และพบซิมโทรศัพท์มือถือ 6 อัน, ถุงยางอนามัย 2 ห่อ, คีย์การ์ดของโรงแรม,กระเป๋าสตางค์สตรี, ตั๋วรถไฟจากนครราชสีมาไปไปจังหวัดบุรีรัมย์ 2 ใบ และตั๋วรถไฟจากบุรีรัมย์ไปจักราช 1 ใบ โดยข้อมูลในบางแหล่งข่าวระบุว่าสมคิดถูกจับกุมที่โรงแรมแห่งหนึ่งในจังหวัดชัยภูมิช่วงกลางคืน ขณะพาหมอนวดเข้าโรงแรมที่จังหวัดชัยภูมิ โดยเขาไม่ได้ขัดขืนเจ้าหน้าที่ตำรวจ โดย พล.ต.อ.อัศวิน ขวัญเมือง ได้เปิดเผยว่าสมคิดมีสีหน้าที่เรียบเฉย ไม่ได้ตกใจ ส่วนหมอนวดตกใจ น่าจะคิดว่าฝ่ายชายไปทำอะไรผิด
การก่อคดีในปีพ.ศ. 2548 > เหยื่อ

การสืบสวนสอบสวนจนทราบว่าเหยื่อทั้ง 5 รายนั้นเป็นฝีมือของฆาตกรคนเดียวกัน เขาได้สารภาพ 4 คดี ยกเว้นคดีฆ่านางสาวพัชรีย์
| เหยื่อรายที่ | ชื่อ | วัน | สถานที่ | ประเภทของสถานที่ก่อเหตุ | อาชีพ | ลักษณะการก่อเหตุ |
| --- | --- | --- | --- | --- | --- | --- |
| 1 | นางสาววารุณี พิมพะบุตร | 30 มกราคม 2548 | ตำบลมุกดาหาร อำเภอเมือง จังหวัดมุกดาหาร | โรงแรม | นักร้องคาเฟ่ | ถูกจับมัดแล้วกดน้ำ |
| 2 | นางสาวผ่องพรรณ ทรัพย์ชัย | 4 มิถุนายน 2548 | ตำบลสวนดอก อำเภอเมือง จังหวัดลำปาง | โรงแรม | หมอนวดแผนโบราณ | ถูกบีบคอ |
| 3 | นางสาวพัชรีย์ อมตนิรันดร์ | 11 มิถุนายน 2548 | ตำบลทับเที่ยง อำเภอเมืองตรัง จังหวัดตรัง | โรงแรม | นักร้องคาเฟ่ | รัดคอด้วยสายไฟ |
| 4 | นางสาวพรตะวัน ปังคะบุตร | 18 มิถุนายน 2548 | ตำบลหมากแข้ง อำเภอเมือง จังหวัดอุดรธานี | โรงแรม | หมอนวดแผนโบราณ | กดน้ำ(จากคำพิพากษาระบุว่าบีบคอ) |
| 5 | นางสาวสมปอง พิมพรภิรมย์ | 21 มิถุนายน 2548 | ตำบลชุมเห็ด อำเภอเมือง จังหวัดบุรีรัมย์ | แมนชั่น | หมอนวด | บีบคอ |
การก่อคดีในปีพ.ศ. 2548 > การสอบสวน

หลังจากการจับกุมสมคิดถูกนำตัวไปฝากขังที่กองปราบปราบ โดยหาญ รักษาจิตร์ เณรแอ เป็นเพื่อนร่วมห้องขังของเขา พล.ต.อ.อัศวิน ขวัญเมือง ได้เล่าถึงสอบสวนสมคิด โดยอัศวินได้ถามสมคิดว่า ฆ่าเขาทำไม  สมคิดได้ตอบ โดยมีสีหน้าเรียบเฉยว่า "โมโหที่หมอนวดคิดราคาค่าบริการไม่เป็นไปตามที่คุยไว้ สมมติว่าก่อนร่วมกิจกรรมตกลงราคาที่ 500 บาท แต่เสร็จกิจกรรมมาคิดเงิน 800 บาท จึงโมโหและลงมือฆ่า ส่วนทรัพย์สินที่ขโมยไปคือของแถม" โดยเขาได้เล่าประวัติของชีวิตตนเองให้อัศวินฟังว่า เขาเป็นเด็กกำพร้า และไม่เคยเรียนหนังสือตั้งแต่เด็ก โดยไม่มีอาชีพ ซึ่งเขาได้ก่อเหตุลักเล็กขโมยต่อเนื่องมา โดยสมคิดได้ใช้การรับสารภาพในชั้นสอบสวนในคดีฆาตกรรมทั้ง 4 คดี แต่ปฎิเสธในคดีฆาตกรรมนางสาวพัชรีย์ อมตนิรันดร์ ที่จังหวัดตรัง แต่พ.ต.ต.ภีมพศ น้อมชอบ บังคับบัญชาสถานีตำรวจภูธรอำเภอเมืองตรังได้ให้เหตุผลว่า เนื่องจากสมคิดเป็นคนตรัง และเคยไปอาศัยอยู่ในพื้นที่ตำบลกะปาง ซึ่งมีพื้นที่ติดต่อกับจังหวัดตรัง ถ้าหากสารภาพว่ามาลงมือฆ่าคนในบ้านเกิดตัวเองก็คงจะรู้สึกว่าเป็นสิ่งที่น่าเกลียด จึงได้ให้การปฏิเสธว่าไม่เกี่ยวข้อง โดยเขาได้กล่าวเพิ่มเติมว่ามีข้อมูลที่ยืนยันว่าสมคิดฆ่าพัชรีย์อย่างแน่นอน โดยเฉพาะหลักฐานที่พบในที่เกิดเหตุ จากพฤติการณ์ในการก่อเหตุสามารถเชื่อมโยงกับคดีฆาตกรรมในคดีอื่น
การก่อคดีในปีพ.ศ. 2548 > การพิจารณาคดี

การพิจารณาคดีของสมคิดถูกแยกเป็น 5 คดี โดยมีอัยการพิเศษฝ่ายคดีอาญา 3 เป็นผู้ยื่นฟ้อง
การก่อคดีในปีพ.ศ. 2548 > การพิจารณาคดี > คดีฆาตกรรมวารุณี พิมพะบุตร

ศาลอาญา ได้นัดอ่านคำพิพากษาสมคิด พุ่มพวงในวันที่ 21 กรกฎาคม พ.ศ. 2552 ในคดีฆาตกรรมวารุณี พิมพะบุตร แต่สมคิดไม่สามารถเดินทางมายังศาลได้เนื่องจากถูกเบิกตัวไปสืบสวนในประเด็นอื่น ทำให้วันนัดอ่านคำพิพากษาถูกเลื่อนไปในวันที่ 21 สิงหาคม ต่อมาในวันที่ 21 สิงหาคม ศาลอาญาได้อ่านคำพิพากษาศาลชั้นต้นในคดีฆาตกรรมวารุณีว่าสมคิดมีความผิดฐานฆ่าผู้อื่นโดยเจตนาและลักทรัพย์ในเวลากลางคืน โดยมีคำพิพากษาประหารชีวิตและชดใช้ค่าเสียหายจำนวน 50,000 บาท แต่คำรับสารภาพในชั้นสอบสวนและเพื่อพิสูจน์ข้อเท็จจริงตามที่กล่าวอ้างเป็นประโยชน์ต่อการพิจารณาคดีอยู่บ้าง จึงลดโทษ 1 ใน 3 เหลือจำคุกตลอดชีวิต โดยร้อยตรีจุมพฏ หมวดชนะ ทนายความของสมคิดได้กล่าวว่าหลังจากถูกจับกุมสมคิดได้ศึกษาข้อกฎหมายจากคดีของเขาและคดีอื่น โดยสมคิดจะไปร่วมฟังการสืบพยานที่ศาลจังหวัดเชียงรายในวันที่ 7 กันยายน ต่อมาเมื่อวันที่ 21 กุมภาพันธ์ พ.ศ 2555 ศาลอุทธรณ์ได้พิพากษายืนจำคุกตลอดชีวิตในคดีฆาตกรรมวารุณี
การก่อคดีในปีพ.ศ. 2548 > การพิจารณาคดี > คดีฆาตกรรมสมปอง พิมพรภิรมย์

ในวันที่ 12 กุมภาพันธ์ พ.ศ. 2553 เวลา 09.00 น. ศาลอาญาได้อ่านคำพิพากษาศาลชั้นต้นในคดีฆาตกรรมสมปอง พิมพรภิรมย์ที่จังหวัดบุรีรัมย์ โดยได้พิพากษาประหารชีวิตและชดใช้ค่าเสียหายให้กับญาติของสมปองจำนวน 10,000 บาท  แต่คำให้การเป็นประโยชน์อยู่บ้างจึงลดโทษเหลือจำคุกตลอดชีวิต และศาลอุทธรณ์ได้พิพากษายืนจำคุกตลอดชีวิตเมื่อวันที่ 24 สิงหาคม พ.ศ. 2555
การก่อคดีในปีพ.ศ. 2548 > การพิจารณาคดี > คดีฆาตกรรมผ่องพรรณ ทรัพย์ชัย

ในวันที่ 2 มีนาคม พ.ศ 2552 เวลา 10.00 น. ศาลอาญาได้อ่านคำพิพากษาศาลชั้นต้นในคดีฆาตกรรมผ่องพรรณ ทรัพย์ชัยที่จังหวัดลำปาง โดยได้พิพากษาประหารชีวิตเนื่องจากคำรับสารภาพไม่เป็นประโยชน์ต่อการพิจารณาคดี ประกอบกับพฤติการณ์จำเลยกระทำการประทุษร้ายอย่างต่อเนื่องใน 5 เดือน เมื่อถูกจับกุมก็ไม่สำนึก กลับไปก่อเหตุส่งผลร้ายต่อสังคม จึงไม่มีเหตุลดโทษ และให้คืนทรัพย์แก่ญาติผู้ตาย หลังจากฟังคำพิพากษาสมคิดได้ตะโกนตำหนิคำพิพากษา ศาลจึงบอกสมคิดว่าหากติดใจคำพิพากษาให้ทนายความอุทธรณ์คดีได้ภายในเวลา 1 เดือน สมคิดจึงทำตาเหลือกและหายใจหอบ หลังจากนั้นทนายความได้เข้าไปพูดกับเขาเพื่อให้สงบสติอารมณ์ แต่สมคิดได้ตำหนิว่าทำงานไม่ดี ถ้าไม่เต็มใจก็ไม่ต้องมาเป็นทนายความให้ ก่อนที่เจ้าหน้าที่ตำรวจศาลจะนำตัวเขาออกจากห้องพิจารณาคดี ในวันที่ 27 ธันวาคม พ.ศ. 2554 ศาลอุทธรณ์ได้แก้คำพิพากษาศาลชั้นต้นในคดีฆาตกรรมผ่องพรรณ ทรัพย์ชัยที่จังหวัดลำปาง โดยลดโทษจากประหารชีวิตเป็นจำคุกตลอดชีวิตเนื่องจากสมคิดรับสารภาพในชั้นจับกุมว่าสมคิดใช้สายรัดที่นอนรัดคอผ่องพรรณจนเสียชีวิต เนื่องจากไม่พอใจที่ผ่องพรรณทวงถามค่าบริการทางเพศ และสมคิดชี้ที่เกิดเหตุโดยละเอียด โดยเห็นว่าการรับสารภาพในชั้นจับกุมเป็นประโยชน์ต่อการพิจารณาคดีอยู่บ้างจึงลดโทษเหลือจำคุกตลอดชีวิต
การก่อคดีในปีพ.ศ. 2548 > การพิจารณาคดี > คดีฆาตกรรมพัชรีย์ อมตนิรันดร์

ในวันที่ 21 มีนาคม พ.ศ 2554  ศาลอาญาได้อ่านคำพิพากษาศาลชั้นต้นในคดีฆาตกรรมพัชรีย์ อมตนิรันดร์ที่จังหวัดตรังว่าสมคิดมีความผิดฐานฆ่าผู้อื่นโดยเจตนา เนื่องจากศาลเห็นว่าพฤติการณ์ที่ผู้ตายขาดอากาศหายใจจากการถูกสายไฟที่ได้มาจากโคมไฟในห้องพักรัดคอจนเสียชีวิต ฟังไม่ได้ว่าเป็นการฆ่าผู้อื่นโดยไตร่ตรองไว้ก่อนโดยทรมานหรือกระทำการทารุณโหดร้าย จึงมีคำพิพากษาจำคุกตลอดชีวิตและชดใช้ค่าทรัพย์สินแก่ญาติผู้เสียชีวิตเป็นเงินจำนวน 700 บาท ต่อมาสมคิดได้ยื่นอุทธรณ์เพื่อขอลดโทษ ในวันที่ 31 กรกฎาคม พ.ศ. 2556 ศาลอุทธรณ์ได้มีคำพิพากษายืนจำคุกตลอดชีวิต โดยเห็นว่าสมคิดไม่มีความเกรงกลัวต่อกฎหมายบ้านเมืองและในการพิจารณาคดีสมคิดไม่มีความสำนึกต่อความผิดโดยให้การปฎิเสธและต่อสู้คดีมาโดยตลอด อุทธรณ์ของสมคิดจึงฟังไม่ขึ้น
การก่อคดีในปีพ.ศ. 2548 > การพิจารณาคดี > คดีฆาตกรรมพรตะวัน ปังคะบุตร

ในวันที่ 28 เมษายน พ.ศ 2554 ศาลอาญาได้อ่านคำพิพากษาศาลชั้นต้นในคดีฆาตกรรมพรตะวัน ปังคะบุตรที่จังหวัดอุดรธานี โดยมีคำพิพากษาประหารชีวิต แต่ลดโทษเหลือจำคุกตลอดชีวิตเนื่องจากการรับสารภาพชั้นสอบสวนเป็นประโยชน์ต่อการพิจารณาคดี ต่อมาในวันที่ 23 พฤศจิกายน พ.ศ 2555 ศาลอุทธรณ์ได้พิพากษายืนจำคุกตลอดชีวิต
การก่อคดีในปี พ.ศ. 2562 > บันทึกคำให้การ

สมคิด พุ่มพวงได้ให้การว่าวันที่ 14 ธันวาคม ได้ขับรถจักรยานยนต์ของรัศมีไปจอดไว้ที่โรงพยาบาลขอนแก่น และขับรถจักรยานยนต์ของตัวเองกลับไปหานางรัศมีที่ อำเภอกระนวน ทำให้รัศมีไม่พอใจและทะเลาะกัน จนถึงเช้าวันที่ 15 ธันวาคม สมคิดทะเลาะกับรัศมี เขาได้ใช้มือบีบคอเธอจนสลบจากนั้นได้เอาสายไฟ รัดคอซ้ำจนเธอเสียชีวิต จากนั้นนำเทปกาวใสมาพันรอบคอซ้ำ แล้วใช้สายชาร์จโทรศัพท์มัดเท้าแล้วเก็บศพไว้ใต้ที่นอนแล้วจึงหลบหนี
การก่อคดีในปี พ.ศ. 2562 > การพิจารณาคดี

เมื่อวันที่ 17 มีนาคม พ.ศ. 2564 ศาลจังหวัดขอนแก่นมีคำพิพากษาให้ประหารชีวิต สมคิด พุ่มพวง เพียงสถานเดียว ในความผิดฐานฆ่าผู้อื่นโดยไตร่ตรองไว้ก่อนและโดยการทรมานหรือกระทำทารุณโหดร้าย ลักทรัพย์ และซ่อนเร้น ย้าย หรือทำลายศพ แต่เนื่องจากความผิดฐานฆ่าผู้อื่นโดยไตร่ตรองไว้ก่อนและโดยการทรมานหรือกระทำทารุณโหดร้ายที่สมคิดได้กระทำนั้น เป็นความผิดที่มีอัตราโทษสูงสุดคือประหารชีวิต จึงไม่สามารถนับโทษในคดีที่เหลือต่อได้ ต่อมาในวันที่ 22 ธันวาคม พ.ศ. 2564 ศาลอุทธรณ์ภาค 4 ได้อ่านคำพิพากษาของคดีสมคิด และเขาได้ยื่นฎีกาในวันที่ 28 เมษายน พ.ศ. 2565 ซึ่งยังไม่พบข้อมูลของคำตัดสิน
ดูเพิ่ม

ซีอุย
เฉลิมชัย มัจฉากล่ำ
ฆาตกรต่อเนื่อง
ฆาตกรติ๊งต่าง
เคนเนธ แมคดัฟฟ์
การฆาตกรรมครอบครัวบุญทวี
เชิงอรรถ

1 2  จากการสัมภาษณ์ในปีพ.ศ. 2559 เขาอ้างว่ายิงคน 2 คนและถูกจับกุมในคดีฆ่าหั่นศพที่ไทรน้อยแต่ก็ไม่ถูกฟ้อง
แหล่งข้อมูลอื่น

ระบบติดตามสำนวนคดี เก็บถาวร 2021-05-26 ที่ เวย์แบ็กแมชชีน คดีฆาตกรรมแม่บ้านโรงแรมคือคดีหมายเลขดำที่ อ87/2563 คดีหมายเลขแดงที่ อ174/2564 (หากพบข้อมูลคำตัดสินศาลอุทธรณ์โปรดแก้ไขส่วนคำตัดสินของคดีฆาตกรรมครั้งใหม่ด้วย)
ผ่องพรรณ์ ทรัพย์ชัย เหยื่อรายที่สองของสมคิด
พัชรีย์ อมตนิรันดร์ เหยื่อรายที่สามของสมคิด
สมคิด พุ่มพวงหลังจากที่เขาถูกจับกุมเมื่อปี พ.ศ. 2548
ศาลอาญารัชดา สถานที่พิจารณาคดีสมคิด
สมคิด พุ่มพวงขณะถูกนำตัวออกจากห้องพิจารณาคดีหลังจากศาลชั้นต้นตัดสินประหารชีวิตเขาในคดีฆาตกรรมหมอนวดที่ลำปาง
เรือนจำกลางบางขวาง ซึ่งเป็นสถานที่ที่สมคิดถูกคุมขังขณะจนกระทั่งทั่งย้ายไปเรือนจำกลางหนองคาย
รัศมี มุลิจันทร์ เหยื่อรายที่ 6 ของสมคิด หลังจากที่เขาพ้นโทษ
บ้านของรัศมี มุลิจันทร์ สถานที่เกิดเหตุฆาตกรรมรัศมี
ภาพจากกล้องวงจรปิดขณะสมคิดเดินทางมาซื้อตั๋วที่สถานีรถไฟบุรีรัมย์
การจับกุมสมคิด พุ่มพวงที่สถานีรถไฟปากช่อง
วิทยา ทำว่อง

จ่าเอก วิทยา ทำว่อง ชื่อเล่น เอก เกิดวันที่ 1 กันยายน พ.ศ. 2530 ที่จังหวัดลำปาง เป็นนักยิงธนูชาวไทย ผู้เข้าแข่งขันในรายการชายเดี่ยวในโอลิมปิกฤดูร้อน 2012และโอลิมปิกฤดูร้อน 2016  และเดือนกันยายน พ.ศ. 2555 วิทยา ทำว่อง เข้าแข่งขันชิงแชมป์ยิงธนูไทยแลนด์โอเพ่น ซึ่งจัดขึ้น ณ สนามยิงธนูหัวหมาก โดยเขาเป็นผู้ชนะรางวัลเหรียญทองในประเภทคันธนูโค้งกลับชาย ที่ 660 คะแนน
ประวัติ

วิทยา ทำว่อง เดิมมิได้มีความรักในกีฬายิงธนูมาตั้งแต่เด็ก กระทั่งเขาได้เข้าศึกษาที่โรงเรียนกีฬาจังหวัดลำปาง และมีโอกาสได้ศึกษาการยิงธนู จึงเกิดความหลงรักในกีฬาดังกล่าวในภายหลัง และเริ่มฝึกฝนอย่างจริงจังจนสามารถติดทีมชาติไทยเป็นครั้งแรก โดยเข้าแข่งขันในซีเกมส์ 2005 ที่ประเทศฟิลิปปินส์ แต่ไม่ได้เหรียญรางวัลจากการแข่งขัน แล้วเขาได้เข้าแข่งขันในซีเกมส์ 2009 ที่ประเทศลาว ซึ่งได้รับเหรียญทองในการแข่งขันประเภททีม รวมถึงในการแข่งขันซีเกมส์ 2011 ที่ประเทศอินโดนีเซีย เขาได้รับเหรียญเงินในประเภททีม และเหรียญทองแดงในประเภทบุคคล
วิทยา ทำว่อง สามารถทำผลงานได้อย่างยอดเยี่ยมในการแข่งขันยิงธนูชิงแชมป์เอเชีย ที่ประเทศกาตาร์ โดยเขาติดอันดับ 1 ใน 3 ของผู้ได้รับสิทธิ์เข้าแข่งขันกีฬายิงธนูในโอลิมปิกฤดูร้อน 2012 จากนักกีฬาที่มีอยู่ทั้งหมด 70 คน
วันที่ 2 มิถุนายน พ.ศ. 2555 วิทยา ทำว่อง ได้เข้าแข่งขันแข่งขันกีฬายิงธนูในร่มระยะ 18 เมตร ชิงถ้วยพระราชทานสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ประจำ พ.ศ. 2555 ในประเภทคันธนูโค้งกลับทั่วไปชาย และในวันที่ 4 มิถุนายน เขาชนะการแข่งขันประเภททีมร่วมกับ พ.จ.อ.เด่นชัย เทพนา และ จ.อ.อัครินทร์ ไทยเอื้อ ส่วนในประเภทบุคคลวิทยาเป็นฝ่ายแพ้ วาเนสซา โล เซียะ หลง จากสิงคโปร์ 6 ต่อ 2 และได้อันดับสองของรายการ วิทยา ทำว่อง เข้าแข่งขันกีฬายิงธนูในโอลิมปิกฤดูร้อน 2012 ประเภทคันธนูโค้งกลับ บุคคลชาย เขาทำผลงานได้ดีในรอบจัดอันดับ ซึ่งทำได้ 662 คะแนน โดยอยู่ในอันดับที่ 38 จากผู้เข้าแข่งขันทั้งหมด 64 คน จากนั้น ในวันที่ 5 สิงหาคม ณ สนามลอร์ดคริกเกตกราวน์ ที่ซึ่งเขาเป็นฝ่ายแพ้โธมัส เฟาเฌรอน จากประเทศฝรั่งเศส ด้วยคะแนน 26-28, 23-27 และ 25-26 ในรอบ 32 คนสุดท้าย
เกียรติประวัติ

เหรียญทอง ทีมชายคันธนูโค้งกลับ เอเชียกรังด์ปรีซ์ เซอร์กิต 3 ประเทศมาเลเซีย
เหรียญทอง ทีมคันธนูโค้งกลับ เอเชียกรังด์ปรีซ์ เซอร์กิต 2 ประเทศจีน
เหรียญทอง ทีมคันธนูโค้งกลับ ซีเกมส์ 2009
เหรียญเงิน ชิงแชมป์เอเชีย 2011 ประเทศอิหร่าน (ผ่านการคัดเลือกสู่การแข่งขันโอลิมปิกฤดูร้อน 2012)
เหรียญทอง คันธนูโค้งกลับชาย ชิงแชมป์ยิงธนูไทยแลนด์โอเพ่น 2012
เครื่องราชอิสริยาภรณ์

พ.ศ. 2553 –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 7 เหรียญเงินดิเรกคุณาภรณ์ (ร.ง.ภ.)
ระเบียงภาพ

ขณะประกบคู่กับคมกฤษณ์ ดวงสุวรรณ์
เด่นชัย เทพนา, วิทยา ทำว่อง และคมกฤษณ์ ดวงสุวรรณ์
เด่นชัย เทพนา, คิม ซ็อนบิน และวิทยา ทำว่อง